RESOLUCIÓN do 9 de marzo de 2005, da Delegación Provincial de Pontevedra, pola que se dispón o rexistro, o depósito e a publicación, no Diario Oficial de Galicia, do acordo sobre aplicación dos artigos 14, 16, 17, 18 e 34 do convenio colectivo de transportes de mercadorías por estrada da provincia de Pontevedra na empresa Transportes Cabalar, S.A.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 29/04/2005

Visto o texto do acordo sobre aplicación dos artigos 14, 16, 17, 18 e 34 do convenio colectivo de transportes de mercadorías por estrada da provincia de Pontevedra na empresa Transportes Cabalar, S.A., e de conformidade co disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, artigo 2 f) do Real decreto 1040/1981, do 22 de maio, sobre rexistro e depósito de convenios colectivos de traballo, artigo 17 a) do acordo interprofesional galego sobre procedementos extraxudiciais de solución de conflitos de traballo (AGA), e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordenar a súa inscrición no libro de rexistro de convenios colectivos de traballo, que está nesta delegación provincial, e a notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Vigo, 9 de marzo de 2005.
Joaquín Macías Sánchez
Delegado provincial de Pontevedra
En Pontevedra, ás 19.30 horas do día 2 de febreiro de 2005, reúnense:
Dunha parte, Javier Estévez Guimil e Javier Lopo Mourenza, letrado, en representación da empresa Transportes Cabalar, S.A.
E doutra, Ramón Pájaro Santos, delegado de persoal e Emilio Bahamonde López, secretario nacional do Sector de Estradas e Urbano da FNTCM-UGT Galicia, no conflito presentado na empresa Transportes Cabalar, S.A., no cal foi nomeado mediador José María Casas de Ron conforme o artigo 15 do acordo interprofesional galego sobre procedementos extraxudiciais de solución de conflitos de traballo, mediante acta de compromiso de mediación desta mesma data, e coa asistencia de Marisa Peña Cebreiro, secretaria xeral do Consello Galego de Relacións Laborais.
Acordan os seguintes puntos que poñen fin ao conflito colectivo de intereses xurdido entre as partes pola aplicación dos artigos 14, 16, 17, 18 e 34 do convenio colectivo de transportes de mercadorías por estrada da provincia de Pontevedra:
Primeiro.-A empresa procederá no prazo de trinta días, contados a partir da data, a establecer un sistema organizativo co fin de que todos os traballadores condutores mecánicos desfruten o descanso semanal legal e convencionalmente establecido. A empresa, de ser o caso, xustificará a contratación de forma indefinida dos condutores mecánicos precisos para estes efectos.
Segundo.-O traballo en domingos e festivos reunirá as condicións de excepcionalidade establecidas no artigo 17 do convenio colectivo de aplicación. Para tal fin, cada condutor non prestará servizos en tales días máis dun 25% deles en cómputo anual. Bimestralmente rexistraranse documentalmente tales servizos de cada traballador en domingos e festivos. Bimestralmente, tamén, en reunión celebrada para o efecto, a dirección da empresa porá á disposición do delegado de persoal a información documental referida.
Terceiro.-Modifícase a estrutura salarial reflectida nos recibos de salarios, introducíndose un novo concepto salarial como complemento de actividade, que afectará os condutores mecánicos, e que terá unha contía mensual de 100 euros. Este complemento ten categoría salarial e por iso é cotizable para todos os efectos no réxime correspondente da Seguridade Social.
Cuarto.-As partes concertan a aplicación do incremento retributivo correspondente ao ano 2005 dun 3,70% en todos os conceptos previstos convencionalmente.
En proba de conformidade, os asistentes asinan esta acta, no lugar e data indicados no encabezamento, en presenza do mediador designado, José María Casas de Ron.